Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 262/03)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt sagsnummer: 11/2003

1. Medlemsstatens ansvarlige myndighed Navn: Ministero delle Politiche agricole e forestali

Adresse: Via XX Settembre, 20 - I-00187 Roma

Tlf. (39-06) 481 99 68

Fax: (39-06) 42 01 31 26

E-post: qualita@politicheagricole.it.

2. Ansøgende sammenslutning 2.1. Navn: Comitato Promotore per il riconoscimento del marchio ad indicazione geografica protetta kiwi latina

2.2. Adresse: Via Umberto I, 80 - I-04100 Latina

2.3. Sammensætning: Producenter/forarbejdningsvirksomheder (x) Andet ( ).

3. Produktets art: kategori 1.6 - frugt, grøntsager og korn, også forarbejdet, som er opført i bilag II - kiwi.

4. Varespecifikation (sammenfatning af betingelserne i artikel 4, stk. 2)

4.1. Navn: "Kiwi Latina"

4.2. Beskrivelse: Den beskyttede geografiske betegnelse "Kiwi Latina" er udelukkende forbeholdt kiwier, som opfylder de betingelser og krav, der er fastlagt i varespecifikationen.

Frugter fra plantesorten Actinidia deliciosa, cultivar Hayward, som er beregnet på at blive leveret friske til forbrugeren.

Frugten er æggeformet, og dens højde er større end dens diameter. Skindet er låddent og lysebrunt på en lysegrøn bund, og blomsterbægeret er let indsunket. Frugtkødet har en klar, smaragdgrøn farve. Dets midterakse er hvidlig og blød og er omkranset af mange små sorte frø.

De frugter, der udvælges med henblik på salg, skal under hensyntagen til de specifikke bestemmelser for hver kvalitetsklasse og de tilladte afvigelser være:

- hele (men uden stilk)

- sunde. Produkter, som er ramt af råddenskab eller udviser forandringer, der gør dem uegnede til konsum, er under alle omstændigheder udelukket

- rene og praktisk taget fri for synlige fremmedlegemer

- tilpas faste og hverken bløde, visne eller våde

- velformede. Frugterne må ikke være dobbelte eller hænge sammen

- praktisk taget fri for parasitter

- praktisk taget fri for skader, der er forårsaget af parasitter

- fri for unormal ydre fugtighed

- fri for udefrakommende lugt og/eller smag.

Frugterne skal have en modningsgrad på mindst 6,2° Brix ved plukningen, og de inddeles i to handelsklasser.

- Kvalitetsklasse "ekstra" - Vægt: > 90 g

Kiwier i denne klasse skal være veludviklede og have den farve og alle de karakteristika, der er kendetegnende for sorten.

De skal være fri for fejl, men må dog gerne have meget svage forandringer på overfladen, som ikke går ud over produktets kvalitet og udseende eller den måde, det præsenteres på i emballagen.

- Kvalitetsklasse I - Vægt: > 80 g

Kiwier i denne klasse skal være af god kvalitet. Frugterne skal være faste, og frugtkødet må ikke have fejl. De skal have de karakteristika, der er kendetegnende for sorten. Følgende fejl er dog tilladt, når blot de ikke går ud over frugtens udseende eller holdbarhed:

- en let fejl i formen (med undtagelse af udvækster eller misdannelser)

- en let misfarvning.

Tilladte vægtafvigelser

Inden for en grænse på 10 % (i tal eller vægt) kan vægten af frugter i kvalitetsklasse "ekstra" variere fra 85 g til 89 g, mens vægten af frugter i kvalitetsklasse I kan variere fra 77 g til 79 g.

4.3. Geografisk område: Produktionsområdet omfatter 24 kommuner i to provinser (Latina og Rom).

I provinsen Latina er der tale om 9 kommuner, hvor det i de 7 kommuner er hele området, der er omfattet, mens det i 2 af kommunerne kun er dele af området, der er omfattet. I provinsen Rom er der tale om 15 kommuner, hvor det i de 3 kommuner kun er dele af området, der er omfattet, mens det i de 12 kommuner er hele området, der er omfattet. På det tekniske regionskort med målestoksforholdet 1:100000 er hele områdets omkreds markeret med en sort, fed streg, mens de administrative kommunegrænser er afgrænset med skraveringer.

For kommuner, som kun er delvist omfattet, er der en detaljeret gengivelse af områdets afgrænsning på IGM's kort med målestoksforholdet 1:25000, så det fremgår, hvor grænserne går. Disse grænser udgøres normalt af et let genkendeligt element såsom veje, grøfter osv.

Tavle 5 viser detaljerne for kommunerne Sabaudia, Latina og Aprilia, tavle 6 viser detaljerne for Ardea og Pomezia, og tavle 7 detaljerne for Artena kommune.

PROVINSEN LATINA

SABAUDIA (dele heraf)

LATINA (dele heraf)

PONTINIA

PRIVERNO

SEZZE

SERMONETA

CORI

CISTERNA DI LATINA

APRILIA

PROVINSEN ROM

ARDEA (dele heraf)

POMEZIA (dele heraf)

MARINO

CASTEL GANDOLFO

ALBANO LAZIALE

ARICCIA

GENZANO DI ROMA

LANUVIO

VELLETRI

LARIANO

ARTENA (dele heraf)

PALESTRINA

ZAGAROLO

SAN CESAREO

COLONNA

4.4. Bevis for oprindelse: Provinsen Latina var en af de første provinser, hvor man etablerede plantager med speciale i kiwidyrkning, hvilket man startede med først i 1970'erne.

Klimaforholdene er særligt gunstige for denne art, og dette muliggjorde en hurtig udvikling i dyrkningen, som allerede i slutningen af 1970'erne var blevet et nationalt holdepunkt for frugtavlere, handlende og forskere.

I 1978 afholdt man i Torino den første konference om kiwi, og på denne konference blev Agro Pontino-området nævnt som det område i Italien, der er særlig velegnet til kiwiproduktion. Denne frugt er et sandt symbol for Agro Pontino-områdets landbrug.

Tre år efter, nemlig i 1981, afholdt landbrugs-, industri-, håndværks- og handelskammeret i Latina endnu en konference på landsplan. Siden da er der med jævne mellemrum blevet holdt andre konferencer, seminarer og messer, ikke bare i Agro Pontinos hovedby, men også i Cisterna di Latina og Aprilia. På disse møder blev det bekræftet, at byen Latina og hele det omkringliggende område, herunder den sydlige del af provinsen Rom, er et vigtigt produktionscentrum for kiwier i Italien, både på grund af den gode kvalitet og vægten.

Den betydning, som kiwier fra Lazio (og således fra Agro Pontino-området) har for Italiens frugtdyrkning, blev ligeledes bevidnet uden for landets grænser på et seminar, der blev afholdt i Santiago i Chile den 25.-26. oktober 1988. Dette var nemlig en kendsgerning, som allerede fremgik af den kognitive undersøgelse af actinidia i Italien fra 1986, der blev foretaget af det tidligere ministerium for landbrug og skovbrug og også blev fulgt op af en rundbordsdiskussion, som ERSAL (den regionale myndighed for udvikling af Lazios landdistrikter) holdt i Rom den 22. juni 1988.

Desuden dokumenterede en undersøgelse, som "Istituto Sperimentale per la Valorizzazione Tecnologica dei Prodotti Agricoli di Milano" foretog i 1990 på forsøgsbasis (Gorini et al., 1987), de ubestridelige karakteristika, som kiwier fra Latina har.

I de sidste 30 år har såvel dagspressen som denne sektors specialblade med nationalt og internationalt oplag (Il Messaggero, Latina Oggi, Economia Pontina, L'Informatore Agrario, Terra e Vita, Italia Agricola, Lazio Agricolo, Rivista di Frutticoltura og Asiafruit Magazine for blot at nævne nogle stykker) fulgt og skrevet omfattende artikler om kiwidyrkningens gradvise udvikling i provinsen Latina, som kan tilbyde optimale jordbunds- og klimaforhold samt en yderst konkurrencedygtig produktion set ud fra et kvantitativt og kvalitativt synspunkt. Med tiden har man desuden forbedret frugternes køle- og forarbejdningsanlæg og er nået frem til en innovativ dyrkningsmetode, hvilket har medført, at frugtavlere fra forskellige dele af Italien og resten af verden (Sydkorea, New Zealand og Japan) ofte aflægger besøg i Latina.

I en test, som et smagspanel foretog for at vurdere smagen og konsistensen efter 3 måneders opbevaring på køl, blev de modne frugters acceptabilitetsgrad vurderet ud fra frugtkødets udseende, smag og velsmag. Frugterne fra Latina opnåede en meget høj acceptabilitetsgrad (Gorini et al., 1987).

Frugtens typiske fine sursøde smag og større velsmag ved en fuldstændig modning skyldes en kombination af flere faktorer, som er gunstige for dyrkningen, f.eks. at klimaet og jordbundsforholdene ligner oprindelsesområdets. Det er velkendt, at i nogle områder af Latina Borgo Flora og Borgo Grappa er frugternes velsmag større og planternes væksttilstand bedre end i oprindelsesområdet.

Den større globalstråling og den næsten totale mangel på tidlig frost gør det muligt at udskyde plukningen indtil anden halvdel af november eller senere, hvilket giver frugterne et sukkerindhold på 6,5-7° Brix.

Det større sukkerindhold gør det muligt at sænke opbevaringstemperaturen nogle tiendedele centigrader, og derfor kan frugterne opbevares i mindst 2-3 måneder mere end gennemsnittet, også i normal atmosfære.

Tilknytningen til miljøet bekræftes af producenternes og/eller emballeringsvirksomhedernes opfyldelse af følgende forpligtelser:

- opførelse på den særlige liste over producenter af "Kiwi Latina"

- matrikel over de jordarealer, hvor der dyrkes "Kiwi Latina"

- føring af særlige produktions- og pakningsregistre.

4.5. Fremstillingsmetode: Plantagerne oprettes ved hjælp af planter, der er podet på vilde planter et år tidligere, eller ved hjælp af planter, som selv har slået rødder, og som ligeledes er et år gamle.

Der anvendes følgende plantningsmetoder:

- overdækning ("tendone"): plantningsafstand 4-5 m × 4-5 m

- pergola: plantningsafstand 5 m × 3-5 m.

Alt efter jordens fysiske egenskaber dyrkes den mellem rækkerne og renses for ukrudt langs med rækkerne eller tilsås med grønt, der slås med jævne mellemrum.

Den naturlige vandforsyning suppleres med vanding, som foretages ved hjælp af overrisling eller forstøvning under grenene. Vandingsmængden varierer fra 6000 til 8000 m3/ha om året.

Plukningen af frugterne uden stilk sker fra slutningen af oktober til først i november. Herved får de en Brix-grad på over 6,2° og en hårdhed (målt med en målespids på 8 mm) på mindst 6 kg.

- Vinterbeskæringen foretages således, at der bliver 100000-120000 knopper tilbage pr. hektar.

- Fra slutningen af juni til begyndelsen af juli gennemføres en udtynding med det formål at fjerne sammenhængende og misdannede frugter samt frugter med fejl på skindet, således at der bliver 800-1000 frugter tilbage i alt pr. plante.

- Den maksimale produktion pr. hektar må ikke overstige 33000 kg.

4.6. Tilknytning: Klima: Klimaet er tempereret og fugtigt ligesom klimaet i sortens oprindelsesområde (Yangtse Kiang-området i Kina) og har en gennemsnitstemperatur på 13-15 °C, en gennemsnitlig minimumstemperatur på 8-10 °C, en gennemsnitlig maksimumstemperatur på 28-30 °C og en gennemsnitlig relativ fugtighed på 75-80 % i sommermånederne. Der optræder ikke tidlig frost, hvilket gør det muligt at plukke frugterne, når de har den rette modningsgrad (gennemsnitligt 6,5° Brix, dog aldrig under 6,2° Brix), både når det gælder opnåelsen af de bedst mulige kvalitetskarakteristika og en optimal opbevaring på køl indtil maj eller juni måned samt opnåelsen af et sukkerindhold ved konsumeringen på mindst 12° Brix, med en hårdhed på maksimalt 3 kg målt med en målespids på 8 mm.

- Yderst svag forekomst af skader som følge af vinter- og forårsfrost, der i andre dele af landet forårsager en betydelig produktionsnedgang i de efterfølgende sæsoner, hvilket umuliggør en kontinuerlig forsyning på længere sigt.

- Høj globalstråling, som er kendetegnende for Agro Pontino-området, og som hurtigere giver en optimal modningsgrad med henblik på salget.

Jordbundsforhold: Jordbunden i dyrkningsområdet stammer fra vulkanske aflejringer og skred, der hviler på en undergrund af puzzolan og tuf, som har en høj frugtbarhed, og som straks viste sig at være særlig velegnet til kiwidyrkning.

Erhvervsmæssig tilknytning: Det område, hvor kiwidyrkningen nu har fået fodfæste, havde lang tradition for dyrkning af spisedruer, som er en sort, der ligesom kiwien er en klatreplante, og som kræver en understøtning og en dyrkningsteknik, der ligner kiwiens meget. Derfor var det let at foretage en tilpasning til de teknikker, der er mest velegnede til den nye afgrøde, og at opnå et egnstypisk produkt af høj kvalitet.

4.7. Kontrolinstans: Navn: Camera di Commercio Industria Artigianato e Agricoltura di Latina.

Adresse: Via Umberto I, 80 - I-04100 Latina.

4.8. Mærkning Betegnelsen er "Kiwi Latina".

Mærket har form som en cirkel. I midten af denne cirkel er der en grafisk repræsentation af Colosseum, og inden i denne er der et tværsnit af kiwifrugter med den typiske smaragdgrønne farve og med frø og midterakse. I ringen mellem billedet af Colosseum og den ydre cirkel står betegnelsen "KIWI LATINA" med grønne, romerske bogstaver, som følger cirkelen og er delt i to dele, idet KIWI står foroven og LATINA står forneden i billedet. Til højre for ordet "KIWI" er der afbildet en rød mariehøne med sorte prikker. De farver, der gøres krav på, er følgende: rød pantone, grøn pantone, brun og sort.

Emballage: Der anvendes samme emballage til indenrigs- og udenrigshandel.

Mærket skal være anbragt på pakken og kan ligeledes være anbragt på de enkelte frugter. Mærket må kun anvendes af de virksomheder, der pakker kiwier i produktionsområdet for Kiwi Latina.

4.9. Krav i nationale bestemmelser: -

EF-nr.: IT/00295/2003.06.05.

Dato for modtagelsen af den fuldstændige ansøgning: 5. juni 2003.